Broj: 711-I-48-M-484-22/23-02-24

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Davorina Ivanjeka, kao zamjenika predsjednice Povjerenstva, te Aleksandre Jozić-Ileković, Tončice Božić i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Maria Marolina, člana Uprave - direktora trgovačkog društva** **Lokalna razvojna agencije Grada Belišća d.o.o. za poticanje lokalnog razvoja, Belišće,** za davanjem mišljenja, na 198. sjednici održanoj dana 27. prosinca 2022.g. daje sljedeće

**MIŠLJENJE**

1. **Temeljem odredbe članka 7. točke d) ZSSI/21-a obvezniku Mariu Marolinu, članu Uprave - direktora trgovačkog društva Lokalna razvojna agencije Grada Belišća d.o.o. za poticanje lokalnog razvoja, Belišć, zabranjeno je uz plaću za obnašanje navedene dužnosti primiti dodatne naknade za obnašanje dužnosti, kao što su dar za dijete, regres, božićnicu, jubilarnu nagradu i ostale neoporezive nagrade koje ne predstavljaju plaću.**
2. **Ukoliko obveznik, uz navedenu dužnost u trgovačkom društvu iz točke I. izreke povremeno obavlja druge poslove u trajanju od 8 do 10 sati tjedno, navedene u njegovom ugovoru o radu, može temeljem njihova obavljanja ostvarivati primitke iz točke I. izreke, jer se tada ne radi o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja podnio je obveznik Mario Marolin, član Uprave - direktor trgovačkog društva Lokalna razvojna agencije Grada Belišća d.o.o. za poticanje lokalnog razvoja, Belišće. U Povjerenstvu zahtjev je zaprimljen 23. prosinca 2022. pod poslovnim brojem 711-U-9357-M-484/22-01-1, povodom kojeg se vodi predmet broj M-484/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne( regionalne) samouprave obveznici u smislu navedenog Zakona.

Uvidom u Registar obveznika kojeg ustrojava i vodi Povjerenstvo, utvrđeno je da je Mario Marolin član Uprave - direktor trovačkog društva Lokalna razvojna agencije Grada Belišća d.o.o. za poticanje lokalnog razvoja, Belišće od 25. prosinca 2021,. kojem je osnivač Općina Belišće, slijedom čega je povodom obnašanja navedene dužnosti dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je direktor trgovačkog društva Lokalna razvojna agencija Grada Belišća d.o.o., kojem je osnivač Grad Belišće. U prilogu zahtjeva dostavio je ugovor radu na neodređeno vrijeme sklopljen s navedenim društvom, zastupanim po Skupštini društva, iz kojeg je razvidno da u određenom dijelu radnog vremena obavlja i poslove projekt managera te se u istom navodi opis poslova tog radnog mjesta. Zaključno traži mišljenje Povjerenstva smije li primiti dodatne naknade poput dara za djecu i dr.

Člankom 5. stavkom 1. točkom 2. ZSSI/11-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, direktor trgovačkog društva čiji je jedini osnivač jedinica lokalne samouprave ne može uz plaću za obnašanje navedene javne dužnosti primati dar za dijete, regres, božićnicu, jubilarnu nagradu, kao i ostale neoporezive nagrade, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

U konkretnom slučaju iz zahtjeva za mišljenje proizlazi da obveznik uz obnašanje dužnosti direktora trgovačkog društva u društvu obavlja i poslove projekt managera.

Obveznik koji uz dužnost direktora trgovačkog društva povremeno obavlja i druge poslove projekt managera u trgovačkome društvu regulirane ugovorom o radu u trajanju od 8- do 10 sati tjedno, koji postoje u sistematizaciji radnih mjesta, u tom bi svojstvu ima pravo na primitke dara za dijete, regresa, božićnice i druge naknade, odnosno mogao bi iste primiti temeljem obavljanja tih drugih poslova kao zaposlenik društva, jer u tom slučaju one ne bi bile primljene povodom obnašanja dužnosti direktora trgovačkog društva, te se ne bi radilo o zabranjenoj dodatnoj naknadi za poslove obnašanja dužnosti u smislu odredbe članka 7. točke d) ZSSI/21-a.

Sijedom navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Obveznik Mario Marolin, elektroničkom dostavom
2. Objava na internetskoj stranici Povjerenstva
3. Pismohrana